钦定古今图书集成/方舆汇编/职方典/第1261卷 > 《由渌萝山至桃花源记》前人
## 钦定古今图书集成/方舆汇编/职方典/第1261卷 > 《由渌萝山至桃花源记》前人

江上，望渌萝山如削成，颓岚峭绿，疑将压焉。从此一
带山皆飞舞生动，映江而出，水缥绿见底。至白马江，
山益夹，水益束，云奔石怒，一江皆飞沬，是为浪光之
天。山南即避秦处。上桃花溪百步，从间道出后岭元
武宫。其巅，宫甚敞，道士迓于门，指数奥僻处曰：“某丹
台，某瀹鼎池。”余爱恋山色，苦不欲记之。有碑焉，苔藓
剥落不可读。道士闭目庄诵，如快小儿课《鲁论》。不觉
失笑。趋而出，见道旁古松偃蹇有异态，为之却行。又
数折，得桃花观，从左腋道入，竹路幽绝。一黄冠簪笋
皮白须，照两颧如红霞，疑其异人。余肃冠裾将揖之，
未数步，趋而前，余笑益不止。偕游者以余为暴得佳
山水，会心深也。观周遭皆层峰，澹冶入绘观。前为驰
道，车尘马足，略无歇时。截驰道而南，入桃花洞，无所
有，惟石磴百级，苍寒高古，若有人焉，而不可即。余读
《瞿童记》有云：“偶造佳地，见云气、草木、屋宇、饮食，使人
澹然忘情，不乐故处。”此与竹林、方广何异？苏子瞻泥
于杀鸡一语，遂以为青城、菊水之类，至韩退之、洪景
卢益不足道矣。甚矣“夫拘儒之陋也。”出洞已昏黑，是
夜遂宿水溪，去洞二里许。